《耕读遗民为富溪宗人彦旻赋》
明代·程敏政

鸡峰渺何许，下有衡门翁。朝耕事拮据，夜读如颛蒙。

不慕万钟禄，安此一亩宫。逍遥斯世间，绰有先民风。

北顾仰莘野，南征忆隆中。躬稼乐古道，致主成元功。

圣贤今已远，出处孰可同。洁身爱徐君，遗安得庞公。

毛发久云变，儿孙亦成丛。代耕复胜读，世态从污隆。

恒产蔚有秋，陈编浩无穷。何当挟册往，一与歌年丰。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。